## Pravilnik o službenoj iskaznici ovlaštene osobe Financijskog inspektorata Republike Hrvatske

### NN 100/2008 (3.9.2008.), Pravilnik o službenoj iskaznici ovlaštene osobe Financijskog inspektorata Republike Hrvatske

# MINISTARSTVO FINANCIJA

**3036**

Na temelju članka 8. stavka 2. Zakona o Financijskom inspektoratu Republike
Hrvatske (»Narodne novine«, broj 85/08) ministar financija donosi

## PRAVILNIK

### O SLUŽBENOJ ISKAZNICI OVLAŠTENE OSOBE FINANCIJSKOG INSPEKTORATA REPUBLIKE HRVATSKE

Članak 1.

Ovim Pravilnikom propisuje se oblik i sadržaj službene iskaznice ovlaštene osobe
Financijskog inspektorata Republike Hrvatske (dalje u tekstu: Financijski
inspektorat), način izdavanja, uporabe i zamjene službene iskaznice te način
vođenja očevidnika o izdanim i vraćenim službenim iskaznicama.

Članak 2.

Službena iskaznica ovlaštene osobe Financijskog inspektorata (dalje u tekstu:
službena iskaznica) pravokutnog je oblika veličine 55 x 85 mm, izrađena tehnikom
zaštitnog tiska od polikarbonatnog materijala u nijansama zelene boje.
Službena iskaznica izdaje se prema obrascu koji je tiskan uz ovaj Pravilnik i
čini njegov sastavni dio.

Članak 3.

Prednja strana obrasca službene iskaznice iz članka 2. ovoga Pravilnika sadrži:
– u gornjem dijelu lijevo grb je Republike Hrvatske
– desno od grba Republike Hrvatske, po sredini, ispisano je jedno ispod drugog:
REPUBLIKA HRVATSKA, MINISTARSTVO FINANCIJA, FINANCIJSKI INSPEKTORAT, SLUŽBENA
ISKAZNICA, OVLAŠTENA OSOBA
– ispod toga ispisuje se ime i prezime ovlaštene osobe Financijskog inspektorata
– s desne je strane mjesto za fotografiju veličine 28 x 32 mm
– ispod fotografije crvenom je bojom ispisan broj službene iskaznice.
Poleđina obrasca službene iskaznice iz članka 2. ovoga Pravilnika sadrži:
– u gornjem dijelu lijevo ispisano je: OVLASTI, a ispod toga tekst:
»Nositelj ove iskaznice ovlašten je, u okviru svoje nadležnosti utvrđene zakonom
i drugim propisima, pregledati poslovne knjige, bankovnu i financijsku
dokumentaciju, ugovore, poslovnu evidenciju i druge dokumente u bilo kojem
obliku te zatražiti njihove preslike, pregledati poslovne prostorije, robu,
uređaje i opremu, utvrditi identitet osoba koje rade na poslovima koji su
predmet inspekcijskog nadzora, zatražiti informacije i uzeti izjave od osoba
koje imaju saznanja važna za inspekcijski nadzor, zatražiti suzdržavanje od
svakog postupanja koje je u suprotnosti s odredbama zakona te obavljati i druge
radnje utvrđene zakonom i drugim propisima.«
– u donjem dijelu lijevo ispisano je mjesto i datum izdavanja iskaznice
– u sredini donjeg dijela mjesto je za pečat Ministarstva financija
– u donjem dijelu desno mjesto je za potpis ministra financija.

Članak 4.

Pri obavljanju inspekcijskog nadzora ovlaštena osoba Financijskog inspektorata
nosi službenu iskaznicu.
Službena iskaznica ulaže se u crni dvodijelni kožni povez s jednostrukim
pregibom.
Na prednjoj vanjskoj strani kožnog poveza zlatotiskom je otisnut grb Republike
Hrvatske.
U gornjem dijelu unutarnje strane kožnog poveza zlatotiskom je u tri retka
otisnut natpis: REPUBLIKA HRVATSKA, MINISTARSTVO FINANCIJA, FINANCIJSKI
INSPEKTORAT.
U donjem dijelu unutarnje strane kožnog poveza smještena je službena iskaznica.

Članak 5.

Službenu iskaznicu s pripadajućim kožnim povezom izdaje Ministarstvo financija.

Članak 6.

Financijski inspektorat vodi očevidnik o izdanim i vraćenim službenim
iskaznicama.
Očevidnik iz stavka 1. ovoga članka sadrži:
1. ime i prezime ovlaštene osobe Financijskog inspektorata kojoj je izdana
iskaznica
2. naziv radnog mjesta – položaj na koji je ovlaštena osoba raspoređena
3. broj službene iskaznice
4. klasifikacijsku oznaku i urudžbeni broj rješenja o postavljanju u zvanje
ovlaštene osobe Financijskog inspektorata
5. datum izdavanja službene iskaznice
6. datum vraćanja službene iskaznice
7. rubriku za potpis ovlaštene osobe Financijskog inspektorata koja je primila
odnosno vratila službenu iskaznicu
8. rubriku za napomene.

Članak 7.

Ovlaštena osoba Financijskog inspektorata koja izgubi službenu iskaznicu ili na
drugi način ostane bez službene iskaznice, dužna je o tome odmah obavijestiti
neposredno nadređenog službenika.
Nova službena iskaznica izdat će se nakon što se izgubljena ili na drugi način
nestala službena iskaznica oglasi nevažećom u »Narodnim novinama«.
Troškove oglašavanja u »Narodnim novinama« i troškove izdavanja nove službene
iskaznice snosi ovlaštena osoba Financijskog inspektorata koja je iskaznicu
izgubila ili bez nje ostala svojom krivnjom.

Članak 8.

Ovlaštena osoba Financijskog inspektorata kojoj prestane državna služba u
Financijskom inspektoratu ili koja bude raspoređena na drugo radno mjesto, dužna
je prilikom primitka rješenja o prestanku državne službe, odnosno rješenja o
rasporedu na drugo radno mjesto, vratiti službenu iskaznicu neposredno
nadređenom službeniku.
Nadređeni službenik iz stavka 1. ovoga članka dužan je primljenu iskaznicu
dostaviti ravnatelju Financijskog inspektorata.
Vraćena službena iskaznica poništava se i pohranjuje.
Ovlaštenoj osobi Financijskog inspektorata privremeno će se, do okončanja
postupka, oduzeti službena iskaznica ako se protiv nje vodi istraga ili ako je
protiv nje podignuta optužnica, odnosno zbog drugih opravdanih razloga ako
postoji opasnost od zlouporabe službene dužnosti.

Članak 9.

Službene iskaznice izdane u skladu s Pravilnikom o obrascu službene iskaznice
ovlaštene osobe Deviznog inspektorata Republike Hrvatske (»Narodne novine«, broj
10/94) zamijenit će se službenim iskaznicama izdanima u skladu s ovim
Pravilnikom u roku od 60 dana od dana njegova stupanja na snagu.
Odmah nakon primitka službene iskaznice izdane na temelju ovoga Pravilnika
ovlaštena osoba Financijskog inspektorata dužna je nadređenom službeniku vratiti
službenu iskaznicu koju je do tada koristila.
Nadređeni službenik iz stavka 2. ovoga članka dužan je primljenu iskaznicu
dostaviti ravnatelju Financijskog inspektorata.
Vraćene službene iskaznice poništavaju se i pohranjuju.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 440-08/08-02/79
Urbroj: 513-08-02/08-2
Zagreb, 25. kolovoza 2008.

Ministar financija
**Ivan Šuker**, v. r.

**PRILOG**
Obrazac službene iskaznice Financijskog inspektorata

![](dodatni/348537.gif)

Pravilnik, NN 100/2008-3036
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)